የጊቤ ሶስት የኃይል ማመንጫ ፕሮጄክት 87 በመቶ ተጠናቀቀ   የጊቤ ሶስት የኃይል ማመንጫ ፕሮጄክት 87 በመቶ ተጠናቀቀ
አዲስ አበባ ፤ ነሐሴ 30 ፤ 2006 (ዋኢማ) – የጊቤ ሶስት የኃይል ማመንጫ ፕሮጄክት 87 በመቶ መጠናቀቁን የኢትዮጵያ ኤሌክትሪክ ኃይል አስታወቀ።ኤሌክትሪክ ኃይል የውጭ ግንኙነት ኃላፊ አቶ ምስክር ነጋሽ ለዋልታ እንደገለጹት የግድቡ የሃይድሮና ኤሌክትሮ ሜካኒካል ሥራው እየተገባደደ የሚገኝ ሲሆን የፕሮጄክቱ አጠቃላይ ሥራም 87 በመቶ ደርሷል።ጊቤ ሶስት እያንዳንዳቸው 187 ሜጋ ዋት የኤሌክትርክ ኃይል የሚያመነጩ አሥር ዩኒቶች ያሉት ሲሆን ከነዚህም መካከል የሁለቱ ዩኒቶች የጄነሬተርና የተርባይን ተከላና ገጠማ ሥራ እየተፋጠነ በመሆኑ በሚቀጥለው ዓመት ኃይል ማመንጨት እንደሚጀምሩ ተናግረዋል።ፕሮጄክቱ በሙሉ አቅሙ ሥራ ሲጀምር 1ሺህ 870 ሜጋ ዋት የኤሌክትሪክ ኃይል የማመንጨት አቅም የሚኖረው ሲሆን ይህም የአገሪቱን የኤሌክትሪክ ኃይል አቅርቦት በ94 በመቶ እንደሚያሳድገው አቶ ምስክር ገልጸዋል።ከግድቡ ግንባታ ጎን ለጎንም የኃይል ማስተላለፊያ መስመሮች ዝርጋታ እየተካሄደ እንደሚገኝ ኃላፊው ጠቁመዋል ።ፕሮጀክቱ በአካባቢው የሚገኙ ነዋሪዎችን የማህበራዊና ኢኮኖሚያዊ አገልግሎቶች ተጠቃሚ ከማድጉም በላይ  በተደጋጋሚ  ከሚያጋጥማቸው የጎርፍ አደጋ ሊታደጋቸው መቻሉን ገልጸዋል ።የጊቤ ሦስት የኃይል ማመንጫ ፕሮጄክት በአሁኑ ወቅት ለ7ሺ 500 የሚሆኑ ዜጎች የሥራ ዕድል የፈጠረ ሲሆን 120 የውጭ ባለሙያዎች እየተሳተፉበት ይገኛል ።ፕሮጄክቱ በ1999 ዓም የተጀመረ ሲሆን የግንባታ ሥራውን የሳሊኒ ኮንስትራቶሪ የሃይድሮና ኤሌክትሮ ሜካኒካል ሥራውን ደግሞ  ኤሌክትሮ ዶንግ ፓንግ ኤሌክትሪክ ኩባንያዎች እያከናወኑት ይገኛል።